Vola o Maciu
12 Ena gauna ya, e lakova yani o Jisu eso na loganiwiti ena Siga ni Vakacecegu.* Ni ratou sa viakana na nona tisaipeli, eratou mani tauca eso na witi me ratou kania.+ 2 Nira raica qo na Farisi, era kaya vua: “Raica! Eratou cakava na nomu tisaipeli na ka e vakatabui ena Siga ni Vakacecegu.”+ 3 E kaya vei ira o Jisu: “Vakacava, oni sega ni wilika na ka e cakava o Tevita kei ratou na nona itokani ni ratou viakana?+ 4 Ni a curu ina vale ni Kalou, eratou qai kania na madrai e vakacabori* vua na Kalou,+ na madrai e sega ni vakatarai vua se o iratou na nona itokani me ratou kania, era dau kania ga na bete.+ 5 Se, oni sega ni wilika ena Lawa na nodra dau cakacaka tu ga na bete ena valenisoro ena Siga ni Vakacecegu ra qai sega ni cala kina?+ 6 Ia au tukuna vei kemuni, sa tu qo e dua e uasivia na valenisoro.+ 7 Ke oni kila na ibalebale ni vosa qo, ‘Au vinakata na yalololoma,+ au sega ni vinakata na isoro,’+ ke oni sega ni vakalewai ratou qo ni sega ni dua nodratou cala. 8 Ni Turaga ni Siga ni Vakacecegu+ na Luve ni tamata.”
9 E mani biuta na vanua ya, e gole sara ina nodra valenilotu, 10 e tiko kina e dua na tagane e mate e dua na ligana.+ Nira via beitaki Jisu era mani taroga, “E tara na veivakabulai ena Siga ni Vakacecegu?”+ 11 E kaya vei ira: “O cei vei kemudou e dua ga nona sipi qai lutu na sipi qori ina qara ena Siga ni Vakacecegu, ena sega ni lai vueta mai?+ 12 E macala tu ga ni uasivia na sipi na tamata! O koya gona, e tara me caka na ka vinaka ena Siga ni Vakacecegu.” 13 E qai kaya vua na tagane: “Dodoka mai na ligamu.” E dodoka yani, mani vinaka tale me vaka ga na ligana adua. 14 Ia era curu i tuba na Farisi ra qai bosea mera vakamatei koya. 15 Ni kila o Jisu na ka era bosea, e mani biuta na vanua ya. Era lewe levu tale ga era muri koya,+ e vakabulai ira kece, 16 ia e qai vakaroti ira matua mera kua ni tukuni koya,+ 17 me vakayacori kina na ka e tukuna na parofita o Aisea:
18 “Raica! Na noqu dauveiqaravi+ au digitaka, au dau lomana, au vakadonuya!+ Au na solia vua na yaloqu,+ ena vakamatatataka na lewadodonu ina veimatanitu. 19 Ena sega ni veileti+ se me vosa tu i cake me rogoci na domona ena gaunisala levu. 20 Ena sega ni musuka na gasau sa voleka ni ramusu, ena sega tale ga ni bokoca na vauvau ni cina e kubou wale ga,+ me yacova ni sa vakatauca na lewadodonu. 21 Era na vakanuinui dina ina yacana na veimatanitu.”+
22 Era qai kauta vei Jisu e dua e curumi timoni, e mataboko, e galu tale ga, e qai vakabulai koya o Jisu, e rai tale na tamata ya, e vosa tale ga. 23 Dua na ka nodra kurabui na tu e kea, era kaya: “Sega ni o koya ga qo na Luvei Tevita?” 24 Nira rogoca qo na Farisi, era kaya: “O ka qo e vakasavi ira na timoni ena kaukaua i Pielisipupi,* na nodra iliuliu na timoni.”+ 25 Ni kila o Jisu na ka era veinanuyaka, e kaya vei ira: “Na matanitu e tawase vakataki koya ena rusa, na koro kece se vale e tawase ena bale. 26 Ke vakasavi Setani tale ga o Setani, sa na qai tawase vakataki koya, ena qai dei vakaevei na nona matanitu? 27 Ia o yau, keu vakasava na timoni ena yaca i Pielisipupi, na yaca i cei ga era vakasava tiko kina na timoni na luvemudou? Qo na vuna era na nomudou turaganilewa kina. 28 Ia keu vakasavi ira na timoni ena kaukaua ni yalo ni Kalou, dou sa calata dina na Matanitu ni Kalou.+ 29 Ena curu vakacava e dua ina vale ni tamata qaqa me qai kauta na nona iyau, ke sega ni vesuka mada e liu na tamata qaqa? Qo ga na sala ena qai taura rawa kina na nona iyau. 30 O koya e sega ni tovata kei au e saqati au, o koya e sega ni sosoqoni vata kei au, e vu ni veitawasei.+
31 “Qo na vuna au tukuna kina vei kemudou, e rawa ni vosoti na mataqali ivalavala ca kei na vosa veibeci kece, ia o koya e vosabeca na yalo tabu ena sega ni vosoti.+ 32 Kena ivakaraitaki, o koya e vosabeca na Luve ni tamata, ena vosoti,+ ia o koya e vosabeca na yalo tabu ena sega sara ni vosoti ena gauna qo* kei na gauna e se bera mai.+
33 “Ke oni kau vinaka, oni na vuataka ga na vua vinaka, ke oni kau ca, oni na vuataka na vua ca, ena kilai na kau ena vuana.+ 34 Dou kawa ni gata batigaga,+ dou na sega ni cavuta rawa na vosa vinaka ni ca na lomamudou! Ni na cavuta ga na gusumudou na ka e sinai tu e lomamudou.+ 35 Na tamata vinaka ena kauta mai na ka vinaka ena lololo vinaka ni lomana, ia na tamata ca ena kauta mai na ka ca ena lololo ca ni lomana.+ 36 Au tukuna vei kemudou ni ka tawayaga kece e cavuta na tamata ena tarogi vua+ ena Siga ni Lewa, 37 o na vakadonui se cudruvi ena vosa o cavuta.”
38 Era qai sauma vua na vunivola kei na Farisi: “Qasenivuli, keimami vinakata moni vakaraitaka e dua na ivakatakilakila.”+ 39 E qai kaya vei ira o Jisu: “Era dau vaqara na ivakatakilakila na itabatamata ca era dauveibutakoci,* ia ena sega ni vakaraitaki vei ira e dua na ivakatakilakila, na ivakatakilakila ga i Jona na parofita.+ 40 Me vaka ni a siga tolu, bogi tolu o Jona ena kete ni ika vakaitamera,+ ena siga tolu, bogi tolu tale ga na Luve ni tamata ena lomaniqele.+ 41 Era na vakaturi na kai Ninive kei na itabatamata ca qo ena siga ni lewa, ra qai vakadinadinataka na kai Ninive na cala ni itabatamata qo nira veivutuni ena vunau i Jona.+ Ia raica! sa tu qo e dua e uasivi Jona.+ 42 Ena vakaturi na ranadi ni ceva kei na itabatamata ca qo ena siga ni lewa, ena qai vakadinadinataka o koya na cala ni itabatamata qo ni a cavutu sara mai na iyalayala kei vuravura me mai rogoca na vuku i Solomoni.+ Ia raica! sa tu qo e dua e uasivi Solomoni.+
43 “Ni lako tani vua na tamata na yalo velavela, e lako sara ina vanua talasiga me vaqara e dua na vanua me vakacegu kina, ia e sega ni kunea.+ 44 E qai kaya, ‘Au na lesu i noqu vale au dau tiko voli kina.’ Ni lesu yani sa samaki vinaka tu, ukutaki, ia se sega ni dua e tawana. 45 Mani lai kauta mai e vitu tale na timoni eratou torosobu sara, eratou mani curu, eratou tiko kina. Na ka e qai yaco e muri vua na tamata qo e torosobu sara, e bau vinaka cake e liu.+ Ena yaco tale ga qori ina itabatamata ca qo.”
46 Ni vosa tiko vei ira na tu e kea, sa wawa tu e tuba o tinana kei ratou na tacina+ ni ratou via vosa vua.+ 47 E qai kaya vei Jisu e dua: “O tinamu kei ratou na tacimu eratou tiko e tuba, eratou via vosa vei iko.” 48 E qai sauma yani: “O cei na tinaqu, o cei o iratou na taciqu?” 49 E dodoka na ligana vei ratou na nona tisaipeli, qai kaya: “Qo ga na tinaqu kei ratou na taciqu!+ 50 O koya ga e cakava na loma i Tamaqu e tiko mai lomalagi, o koya ga ya e taciqu, e ganequ, e tinaqu.”+
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn